Бюджет өлкәсе: алга таба ничек?

**Дәүләт Думасында беренче укылышта үткән бюджет учреждениеләре челтәрен реформалау турында закон проекты бүген федераль законнар чыгару органнарында, массакүләм мәгълүмат чараларында актив төстә тикшерелә. Әлеге процесс республикабызның бюджет учреждениеләренә дә турыдан-туры кагыла. Казанда РФ Финанс министрлыгы вәкилләре катнашында үткән "түгәрәк өстәл"дә дә әнә шул темага сөйләшү булды. Бу мәсьәлә буенча министрлыклар һәм ведомстволар катнашында киңәйтелгән киңәшмәләр даими рәвештә үткәрелеп килә. Закон проекты буенча фикер алышуда иҗтимагый оешмалар һәм муниципаль берәмлекләр катнаша.**

Татарстанда бу реформа ничегрәк барачак? Ул бюджет өлкәсе торышында ни дәрәҗәдә чагылыш табачак? Бюджет оешмалары хезмәт күрсәтүләренең сыйфаты яхшырачакмы? Соңгы вакытларда "ВТ" редакциясенә бик күп шундый сораулар килә. Аларга җавап табу максатыннан, без финанс министры **Радик Гайзатуллинга** мөрәҗәгать иттек.

**– Радик Рәүфович, бюджет өлкәсен реформалауга старт инде 2000 нче еллар башында ук бирелгән иде. Әлеге өл­кәдә законнарны актив төстә кабул итү ни өчен хәзер генә башланып китте?**

– Закон проекты бюджет учрежде­ниеләренең зур өлешен финанслауның смета принцибыннан субсидияләр хисабына финанслау нигезендә, дәүләт заданиеләрен формалаштыруга күчерү зарурилыгы турында Россия Федерациясе Президентының Бюджет юлламасын үтәү йөзеннән әзерләнде.

Әлеге проблема инде күптәннән мәгъ­лүм, аның буенча сәяси карарлар, чыннан да, инде ике меңенче еллар башында ук кабул ителде. Әмма аны яхшылап хәл кылу өчен шартлар хәзер генә пәйда булды. Федерация субъектларында автоном учреждениеләр оештыру тәҗрибәсе – моның төп шартларыннан берсе.

Россия Финанс министрлыгының Бюджет сәясәте һәм методологиясе департаменты директоры Алексей Лавров "түгәрәк өстәл"дә сөйләп үткәнчә, "Автоном учреждениеләр турында" закон үз көченә кергәннән соң узган ике елдан артыграк вакыт эчендә федераль дәрәҗәдә нибары дүрт кенә автоном учреждение пәйда булган. Төбәкләр дәрәҗәсендә исә автоном учреждениеләр оештыру эше кызурак темпта бара. Тик заманча идарә модельләре кертелгән Россия Федерациясе субъектларында гына. Татарстан, Красноярск, Краснодар крайлары, Төмән өлкәсе шушы төбәкләр исә­бендә аталды.

Федерациянең әлеге субъектлары тәҗрибәсе бу реформаның бюджет учреждениеләре эшчәнлеге шартларын начараюга китерү куркынычы турында шиклә­нүләрне юкка чыгарды.

**– Закон проектының максаты нидән гыйбарәт?**

– Аның төп максаты – төрле типтагы бюджет хезмәте күрсәтүчеләр һәм бюджет, автоном учреждениеләр, дәүләтнеке булмаган учреждениеләр кирәкле мөмкинлекләргә, вәкаләтләргә, ә иң мөһиме – җитештерүнең үзкыйммәте чыгымнарын киметүгә даими рәвештә омтылу нигезендә сыйфатлы хезмәт күрсәтүләр өчен җаваплылык системасына ия булсын өчен шартлар булдырудан гыйбарәт.

**– Радик Рәүфович, бюджет өлкә­сендә яңа үзара мөнәсәбәтләр кирәк икән, димәк, элеккеләренең билгеле бер җитешсезлекләре бар, дигән сүз?**

– Төп җитешсезлек инде 1996 елда, бюджет учреждениеләренә керем китерә торган (үзләренең тулы карамагына керүче) эшчәнлек алып баруга рөхсәт итү турында Гражданлык кодексына төзәт­мәләр кертү белән үк салынды. Шул рәвешле объектив сәбәпләр аркасында, ул чагында финанс белән тәэмин ителеш­ләренең җитәрлек дәрәҗәдә булмавы сәбәпле, бюджет учреждениеләренең оештыру-хокукый статусында сизелерлек җитешсезлекләр килеп чыкты. Бюджет учреждениеләре асылда – дәүләт идарәсе секторының бер өлеше. Нигездә теге яки бу бюджет учреждениеләрен оештыручы министрлыкларның бер өлеше. Димәк, алар катгыйрак тышкы контрольдә тотылырга тиеш. Икенче яктан караганда, без аларга мөстә­кыйль эшчәнлек хокукы бирдек. Менә шуннан ике смета, бюджет учреждениеләре җитәкчеләре өчен ялгышрак стимуллар килеп чыкты да инде. Яшерен-батырын түгел, кайбер учреждениеләр җитәкчеләре, үз вәкаләтләрен тормышка ашыру өстендә эшләү урынына, бюджеттан тыш өстәмә керемнәр алу белән генә кызыксына.

Әмма шунысын да истә тотарга кирәк: базар принципларында хезмәт күрсәтүче һәм нәкъ менә кулланучыларга йөз тотып эшләргә, аларны үзләренә ничек тә күбрәк җәлеп итү өчен билгеле бер шартларда көндәшлек итәргә тиешле мәгариф, сәламәтлек саклау өлкәсе учреждениеләре өчен бюджет учреждениесе статусы чиктән тыш катгый. Биредә бик күп инструкцияләр һәм чикләүләр бар: ике смета алып бару зарурилыгы, чыгымнарга казначылык системасы аша рөхсәт алу, ел саен ел азагында средстволар калдыкларын алып бетерү. Бу хәл бюджет учреждениеләрен билгеле бер нәтиҗәгә ирешергә омтылу урынына алынган средстволарын ничек тә булса тотып бетерү ягын карауга этәрә.

Әнә шундый система җитешсезлекләре бюджет учреждениеләренә максималь дәрәҗәдә эшләүгә комачаулады. Шуңа күрә барлык дәрәҗәләрдәге бюджетлар аларны оештырылганга гына финансларга мәҗбүр булды. Шул сәбәпле хәзерге вакытта күпчелек очракларда эшчәнлекләрнең нәтиҗәләренә бәйсез рәвештә генә бюджет учреждениеләрен асрау турында сөйләргә була. Эш күләме, хезмәткәрләре саны һәм хәтта кайвакыт милке ягыннан да бер-берсенә су тамчылары кебек охшаш ике бюджет учреждениесе төрлечә финансланырга мөмкин. Моның нәрсәгә бәйле икәнен ачыклау асылда мөмкин түгел.

Федерация әлеге проблемаларны менә шушы закон проекты кысаларында хәл кылуны күздә тота.

**– Бюджет учреждениеләренең нинди төрләре оештырылачак?**

– Өч төре: казна, бюджет һәм автоном учреждениеләр.

Шул ук вакытта закон проектының принцибы шундый: гамәлгә куючы кайсы бюджет учреждениесенең автоном булырга тиешлеге, кайсыларының базар мохитендә эшли алуы, ә кайсыларына зуррак күләмдәге вәкаләтләргә ия булырга кирәклеге турында уйланып баш катырмаячак. Башка мәсьәләне: бүген гамәлдә булып килүче бюджет учреждениеләренең кайсыларын дәүләт һәм муниципаль идарә секторында, ягъни казнаныкы итеп калдырырга икәнен хәл итәргә кирәк. Монысын эшләү җиңелрәк, чөнки бүгенге барлык бюджет учреждениеләре дә закон проекты нигезендә үзләреннән-үзләре күбрәк хокуклар алып, бер үк вакытта асылда автоном учреждение статусына тигез яңа бюджет учреждениесе статусына ия булып, дәүләт заданиеләренә һәм субсидияләргә күчәргә тиеш.

Мондый мохиттә эшли алмаган һәм эшләргә тиеш булмаган учреждениеләр дә бар. Болар иң элек – барлык дәүләт хакимияте органнары, хокук тәртибе һәм иминлек өлкәсендәге учреждениеләр, кайбер социаль өлкә учреждениеләре. Аларның язмышын һәр конкрет очрак өчен аерым хәл итәргә кирәк. Әмма бу учреждениеләр үзгәртеп оештырылу процедурасын узарга һәм казна учреждениеләренә әйләнергә тиеш. Аларның кайсылары казна учреждениеләренә әйләнәчәк – анысын Федерация субъектлары, муниципаль берәмлекләр үзләре хәл итә.

Моңа бәйле рәвештә Татарстан Премьер-министры министрлыкларга учреждениеләрне казнаныкы итү критерийларын билгеләргә кушты. Муниципаль берәмлекләр дә тиешле эш алып барачак.

**– Дәүләтнеке буларак, булачак казна учреждениеләренең статусы аңлашыла кебек. Ә менә булачак бюджет учреждениеләренең автоном учреждениеләрдән аермасы нидә?**

– Бюджет учреждениеләре белән автоном учреждениеләренең статусы чама белән бертигез килеп чыга. Шулай икән, параллель шундый ике оештыру-хокукый формасы кирәкме икән, дигән сорау туа. Әлбәттә, кирәкми. Әмма, икенче яктан, автоном учреждениеләр инде бар, эшли. Аларны янә үзгәртеп оештыру процедурасына куып кертеп булмый бит! Шуңа күрә, административ чыгымнарны минимальләштерү өчен, аларның күпмедер вакыт гамәлдә булулары кирәк. Киләчәктә әлеге форматларның икесе дә сакланып калыр, бәлки. Асылда алар бер-берсенә комачауламый. Чөнки закон проекты мөһим төп принциптан – дәүләт заданиесен формалаштыру, аны субсидияләр белән тәэмин итү бюджет учреждениеләре өчен дә, автоном учреждениеләр өчен дә, ә алга таба – әлеге өлкәгә җәлеп ителәчәк дәүләтнеке булмаган учреждениеләр өчен дә бер үк төрле булырга тиеш, дигән принципка корылган. Шул рәвешле бюджет средстволары өчен бертигез көндәшлек шартлары тудыру планлаштырыла.

**– Гадәттә мондый административ үзгәртеп корулар, реформалар кеше­ләрне эштән аера, бетмәс-төкәнмәс документлар рәсмиләштерергә мәҗбүр итә. Нәтиҗәдә хезмәт күрсәтүләр сыйфатына зыян килә. Бездә дә шулайрак килеп чыкмасмы?**

– Килеп чыкмаска тиеш. Эш шунда: булачак үзгәрешләр сәяси яктан инде күптән тикшерелде, автоном учреждениеләргә карата тормышка да ашырылды. Чынында алар җитди методологик яки сәяси яңалыкларга китерми. Боларның барысы да инде бүген автоном учреждениеләргә карата кулланыла, уңышлы гына эшләп килә, ягъни эш тәҗрибәсендә сынау үтте, дигән сүз. Бүген иң мөһиме – әлеге статусны бюджет учреждениеләренә бирү эшен тизләтү яки җиңеләйтү. Моны административ оештыру процедураларын мөмкин булганча минималь­ләштерү юлы белән эшләү күздә тотыла. Беркемне дә яңадан билгеләргә, яңа хезмәткәрләр алырга яки искеләрен эштән җибәрергә, милекне күчереп язарга кирәк булмаячак. Закон нигезендә бюджет учреждениесенең вәкаләтләре киңәя, һәм үзгәртеп кору процессы шуның белән төгәлләнә дә. Уставка формаль үзгәрешләрне озак вакытлар дәвамында кертергә мөмкин булачак. Закон проекты гамәл­дәге системаның яшәешенә куркыныч-авырлыклар белән янамаудан чыгып эш итә. Беренче гыйнварда, барысы да йокыдан торгач, бернинди әзерлексез кинәт кенә кырыкмаса кырык төрле документ һәм карар кабул итәргә кирәк булмаячак. Асылда барысы да бүгенге кебек эшләүләрен дәвам иттерәчәк. Закон проектының асылы дәүләт муниципаль заданиесе кебек идарә ысулларын кертү өчен бүгенге чикләүләрне, комачаулыкларны бетерүдән гыйбарәт. Дәүләт заданиесен формалаштыру өчен күчеш чоры игълан ителә.

**– Закон кайчан гамәлгә керәчәк һәм "күчеш чоры" нәрсәне аңлата?**

– Закон проектында законның үз көченә керүе өчен күчеш чоры билгеләнә. Ул закон рәсми басылып чыккан көннән 2011 елның 1 гыйнварына кадәр гамәлдә булачак. Күчеш чоры күбрәк хокукларга ия булучы бюджет учреждениеләренә дә, казна учреждениеләренә дә асылда элеккеге хокукый режимда эшләү мөмкинлеге бирәчәк. Күчеш чорында, аерым алганда, казна учреждениеләренең бюджеттан тыш керемнәре, бюджетка күчерелмәячәк; учреждениеләрнең яңа лицевой счетлары ачылмаячак; элек кабул ителгән норматив актлары гамәлдә булачак.

Күчеш чоры төгәлләнгәч, 2011 елның 1 гыйнварыннан соң, закон проектының төрле типтагы учреждениеләрнең хокукый статусын һәм финанслау тәртибен үзгәртүгә кагылышлы барлык төп нормалары үз көченә керәчәк.

Закон проекты аны тормышка ашыруның түбәндәге төп этапларын һәм моңа бәйле рәвештә хакимият органнары бурычларын, аларны үтәү срокларын билгели.

Беренчедән, РФ субъектларының дәүләт хакимияте органнары һәм җирле үзидарә органнары тарафыннан бюджет учреждениеләре төрен үзгәртү юлы нигезендә казна учреждениеләрен булдыру турында карарлар кабул итү – 2010 елның 1 июленә кадәр.

Икенчедән, субсидияләр исәпләү максатыннан чыгып, теге яки бу ведомство карамагындагы учреждениеләрнең гамәлгә куючысы тарафыннан билгеләнгән яки гамәлгә куючысы тарафыннан бүлеп бирелгән средстволарга сатып алынган күчемсез милке исемлекләрен раслау – 2010 елның 31 декабренә кадәр.

Шуннан соң: төбәк һәм муниципаль дәрәҗәләрдә бюджет учреждениеләренең күчемле милкен аеруча кыйммәтле милеккә кертү турында карарлар кабул итү – 2011 елның 1 гыйнварына кадәр; төбәк һәм муниципаль бюджет һәм казна учреждениеләре уставларына үзгәрешләр кертү – 2011 елның 1 июленә кадәр.

**– Радик Рәүфович, безнең республикада бюджет өлкәсен реформалау эшен оештыру ничегрәк планлаштырыла?**

– Иң элек шуны искәртеп үтү кирәк: федераль законнар чыгару органнары һәм башкарма хакимият органнары тарафыннан закон проектын карап тикшерү һәм раслауны тиз тоту: бу эшне быелның март аенда ук хәл итү планлаштырыла. Без, үз чиратыбызда, закон проекты буенча бик җентекләп эшләдек, аңа төзәтмәләребезне бәян иттек һәм бу төзәтмәләрне закон проектын эшләүчеләр белән тикшердек. Кайберләре буенча уртак фикергә килдек. 12 мартта республика Дәүләт Советы әлеге төзәтмәләрне, раслап, Дәүләт Думасына җибәрде.

Министрлар Кабинеты, законның үз көченә керүен көтмичә, башкарма хакимият һәм хакимиятнең закон чыгару органнары вәкилләреннән эш төркеме төзелде. Бу эшкә җәмәгатьчелек тә җәлеп ителде. Закон проектын тормышка ашыру буенча чараларның конкрет планы расланды.

Эш төркеме бурычына бюджет өлкәсе учреждениеләренең дәүләт һәм муниципаль мөлкәтен тулысынча инвентарьлаштыру керә. Бу гамәлдәге бюджет учреждениеләренең статусын һәм вазыйфаларын төгәл билгеләү, шулай ук аларны казна яки бюджет учреждениеләренә кертү буенча тәкъдимнәр эшләү мөмкинлеге бирәчәк.

Бер үк вакытта юридик структуралар тарафыннан яңа норматив-хокукый актлар рәсмиләштерү, гамәлдәге законнарны закон проектына туры китерү, ведомство боерыклары проектларын эшләү хәл ителә.

Эшнең өченче юнәлеше – бюджет учреждениеләренең мөлкәт комплексын җентекләп инвентарьлаштыру.

Бу чараларның барысы да министрлыклар, ведомстволар, муниципаль берәмлекләр Советы белән берлектә үткәрелә. Эш күләменең зурлыгына карамастан, планлаштырылган барлык чараларның да вакытында үткәреләсенә шик юк. Эш төркеме тиешле рекомендацияләр һәм тәкъдимнәр эшләячәк, аларның барысы да, карарлар кабул итү өчен, республика җитәкчелегенә җиткереләчәк. Югарыда атап үтелгән барлык чараларның да вакытында үткәрелүенең бюджет средстволарыннан нәтиҗәлерәк файдалануга китерәсенә, ә бу, үз чиратында, халыкка күрсәтелә торган бюджет хезмәтләре сыйфатын яхшырту мөмкинлеге бирәсенә ышанам.